- Én joint er nok

Å røyke hasj én gang øker sjansen for schizofreni betydelig, viser studie.

Flere studier har påvist sammenhengen mellom hasjrøyking og psykiske lidelser. SARA JOHANNESSEN / SCANPIX

27. juli 2007 23:07 Sist oppdatert 20. oktober 2011

Les også Advarer mot cannabis

Les også Stadig flere må ha hjelp

Les også - Cannabis like farlig som heroin

Å røyke én eneste joint øker risikoen for å bli rammet av schizofreni med over 40 prosent, viser en britisk studie. Ifølge forskerne bak undersøkelsen skyldes ett av syv tilfeller av shcizofreni og andre alvorlige psykiske lidelser hasjrøyking. I tillegg er sjansen for å rammes av en alvorlig psykisk lidelse mer enn fordoblet ved jevnlig røyking, skriver the Daily Mail .

Omfattende studie

Forskere fra universitetene i Cardiff, Bristol, Cambridge og Imperial University i London står bak studien, som er publisert i det medisinske tidsskriftet the Lancet. Det er britiske helsemyndigheter som har finansiert studien, som er den mest omfattende i sitt slag. — Vi mener det er nok bevis til å informere dem som røyker cannabis om at sjansen for å utvikle en alvorlig psykisk lidelse senere i livet øker betydelig, skriver forskerne. De mener beslutningstakere bør bruke resultatene fra studien til folkeopplysning om det narkotiske stoffet.

Én er nok

Forskerne har tatt for seg resultatene fra 35 studier utført over hele verden. Ut fra disse studiene har forskerne konkludert med at risikoen for schizofreni øker med hele 41 prosent ved å røyke bare én eneste joint. Risikoen var enda høyere for personer som røyker mye. For dem som har røyket cannabis mer enn 100 ganger øker risikoen med over 50 prosent. Forskerne mener at cannabis kan være årsaken til 14 prosent av alle tilfeller av schizofreni og andre psykoser i Storbritannia.

Stor betydning

Utfallet av studien bekrefter funnene fra en rekke andre undersøkelser, som har funnet en klar sammenheng mellom hasjrøyking i tenårene og psykiske lidelser senere i livet. - Selv om sjansen for å utvikle psykiske lidelse er liten, vil hasjrøyking ha stor betydning for antall personer med en diagnose på befolkningsnivå fordi stoffet er svært vanlig, sier Stanley Zammit ved Cardiff University, som er en av forskerene bak analysen. Han understreker at de fleste som røyker cannabis ikke vil utvikle en psykose.

Vil ha strengere straffer

— Men vi vil råde folk til å begrense hasjbruken, spesielt hvis de har begynt å få symptomer på dårligere mental helse eller hvis slektinger har psykiske lidelser, sier Zammit. Offentliggjøringen av resultatene fra studien sammenfaller med at statsminister Gordon Browns nylig beordret en ny gjennomgang av beslutningen om å nedgradere cannabis til klasse C, som inneholder de minst skadelige stoffene. Statsministeren har tatt til orde for strengere straffer for brukere etter at Storbritannia har blitt rystet av flere drap hvor gjerningsmennene har vært påvirket av rusmidler, blant annet hasj.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding